Diari Oficial de la Generalitat Valenciana


Sumari del DOGV 4857, del 06-10-2004 (2004/9439)

RESOLUCIÓ de 15 de setembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc 2004-2007 de col·laboració entre la Generalitat Valenciana, a través de la Conselleria d'Indústria, Comerç i Turisme i la Conselleria de Benestar Social, i el Consell de Cambres de Comerç, Indústria i Navegació de la Comunitat Valenciana, per al desenvolupament d'actuacions que promoguen la participació de les empreses en l'àrea de la responsabilitat social corporativa (acció social).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4857

Data del DOGV
:   06-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/9439


Data del document
:   15-09-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * Conselleria Indústria, Comerç i Turisme
    * cambra de comerç i indústria
    * cooperació administrativa
    * empresa privada
    * economia social

RESOLUCIÓ de 15 de setembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc 2004-2007 de col·laboració entre la Generalitat Valenciana, a través de la Conselleria d'Indústria, Comerç i Turisme i la Conselleria de Benestar Social, i el Consell de Cambres de Comerç, Indústria i Navegació de la Comunitat Valenciana, per al desenvolupament d'actuacions que promoguen la participació de les empreses en l'àrea de la responsabilitat social corporativa (acció social). [2004/F9439]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria d'Indústria, Comerç i Turisme i la Conselleria de Benestar Social, i el Consell de Cambres de Comerç, Indústria i Navegació de la Comunitat Valenciana, el 13 de juliol de 2004, el conveni marc 2004-2007 per al desenvolupament d'actuacions que promoguen la participació de les empreses en l'àrea de la responsabilitat social corporativa (acció social), i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0675/2004, i que figura com a annex d'esta resolució.
  
València, 15 de setembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc 2004-2007 de col·laboració entre la Generalitat Valenciana, a través de la Conselleria d'Indústria, Comerç i Turisme i la Conselleria de Benestar Social, i el Consell de Cambres de Comerç, Indústria i Navegació de la Comunitat Valenciana, per al desenvolupament d'actuacions que promoguen la participació de les empreses en l'àrea de la responsabilitat social corporativa (acció social)
  
València, 13 de juliol de 2004
  
Reunits
  
D'una part, el conseller d'Indústria, Comerç i Turisme, Miguel Peralta Viñes, i la consellera de Benestar Social de la Generalitat Valenciana, Alicia de Miguel García, nomenada pel Decret 5/2003, de 20 de juny, del president de la Generalitat Valenciana, i trobant-se autoritzada per a la firma d'este conveni per acord del Govern Valencià de data 2 de juliol de 2004.
  
I d'una altra, el president del Consell de Cambres de Comerç, Indústria i Navegació de la Comunitat Valenciana, Arturo Virosque Ruiz, en nom i representació seu, expressament facultat per l'acord del Ple constitutiu celebrat el 28 de maig de 2002.
  
Les parts, en la representació que exercixen, es reconeixen mútua capacitat legal per a convindre i obligar-se en els termes del present conveni,
  
Manifesten
  
1. La Conselleria de Benestar Social, tal com disposa el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, és el departament a qui correspon exercir les competències relatives a polítiques de prestació sociosanitària, immigració, servicis socials, discapacitats, família, menor i adopcions, dona i joventut, així com l'elevació de la qualitat de vida de tots els ciutadans.
  
2. Junt amb l'aplicació del marc normatiu i d'altres instruments de la política social, la Conselleria de Benestar Social vol mobilitzar el conjunt d'agents i col·lectius socials en la construcció d'una societat en què primen els valors solidaris i d'integració de totes les persones, tasca que constituïx una responsabilitat compartida per tots.
  
3. En este sentit, la Conselleria de Benestar Social considera que el teixit empresarial de la Comunitat Valenciana, que sempre s'ha mostrat dinàmic i innovador, pot jugar un paper decisiu en l'avanç de la societat del benestar si es promou la seua participació activa en l'acció social.
  
4. La Conselleria d'Indústria, Comerç i Turisme té entre les seues comeses la defensa d'importants sectors productius de l'economia valenciana. La seua promoció implica un conjunt de polítiques i línies d'actuació, entre les quals figura l'adopció de noves formes de gestió que oferixen una millor posició en l'economia global. Entre les diferents estratègies innovadores es troba la RSC que, aplicada per les empreses, particularment per les pimes, i integrada en els sectors de la indústria, del comerç, particularment de l'exportació, i del turisme afegix valor als productes i servicis de la Comunitat Valenciana.
  
5. El Consell de Cambres de Comerç, Indústria i Navegació de la Comunitat Valenciana (en avant, el Consell de Cambres), integrat per les cambres de comerç d'Alcoi, Alacant, Castelló, Orihuela i València, es constituïx formalment pel Decret 81/1996, de 26 d'abril, del Consell de la Generalitat Valenciana, com a òrgan consultiu i de col·laboració amb la Generalitat Valenciana. Posteriorment, la Llei de Cambres de Comerç, Indústria i Navegació, aprovada per les Corts Valencianes el 4 de desembre de 1997, ratifica el reconeixement del Consell i regula el seu funcionament. El Decret 158/2001, de 15 d'octubre, aprova el Reglament de les Cambres i del Consell de Cambres de la Comunitat Valenciana.
  
6. Les cambres són institucions centenàries i arrelades en els sectors econòmics valencians, amb una vivència directa de la seua realitat empresarial, i amb experiència i coneixement de l'economia de la nostra comunitat.
  
7. El Consell de Cambres, a més de coordinar les actuacions de les cambres, té com a missió articular les polítiques de la Generalitat Valenciana cap a les empreses, així com dinamitzar l'economia i el teixit empresarial. Per a això, el Consell de Cambres desenvolupa diferents activitats d'informació, divulgació, formació, promoció, etc., especialment en els aspectes més innovadors de l'activitat empresarial i que poden generar més valor afegit als servicis i productes de les empreses de la Comunitat Valenciana.
  
8. En el context d'una economia globalitzada, on la competitivitat pot residir en les qualitats socials i mediambientals dels productes, i en la qual el progrés de la societat del benestar serà el resultat conjunt de l'acció pública i d'una nova cultura de la responsabilitat social, ambdós institucions convenen a establir un marc de col·laboració que promoga la participació de les empreses en l'acció social compartida.
  
Per tot això, acorden subscriure este conveni marc de col·laboració, d'acord amb les següents
  
Clàusules
  
Primera. Objecte
  
El present conveni marc té com a objecte la col·laboració entre la Conselleria de Benestar Social, la Conselleria d'Indústria, Comerç i Turisme i el Consell de Cambres per al desenvolupament d'activitats que promoguen la implicació i participació de les empreses de la Comunitat Valenciana en l'avanç de la societat del benestar, a través de la responsabilitat social corporativa, particularment en la seua vessant d'acció social.
  
Segona. Desenvolupament anual
  
Este conveni marc es desenvoluparà anualment a través dels convenis específics, en què s'establiran les activitats que cal realitzar, les quanties i les formes de pagament.
  
La forma de pagament s'ajustarà a l'establida per la Llei d'Hisenda Pública de la Generalitat Valenciana o en les corresponents lleis de pressupostos de cada exercici.
  
Tercera. Línies d'actuació
  
Les línies d'actuació que caldrà desenvolupar en el marc d'este conveni són:
  
1. Promoció de l'acció social entre les empreses de la Comunitat Valenciana, a través de les actuacions següents:
  
a) Anàlisi i seguiment de la responsabilitat social corporativa (en avant RSC) en el teixit empresarial de la Comunitat Valenciana, i elaboració i manteniment d'un directori actualitzat de les empreses més destacades en este sentit.
  
b) Divulgació del concepte de RSC i d'acció social i informació sobre els seus avantatges i oportunitats per a les empreses de la Comunitat Valenciana. Sensibilització cap a la integració de les preocupacions socials en la gestió empresarial.
  
c) Transmissió a les empreses de les principals línies estratègiques d'actuació de la Generalitat Valenciana en matèria de benestar social i divulgació de la cultura de la responsabilitat social.
  
d) Detecció i difusió de les millors pràctiques en matèria de RSC en el teixit empresarial valencià. La difusió haurà de dirigir-se preferentment a les associacions sectorials o agrupacions en què hi haja un liderat en la matèria, a fi de promoure la mobilització del sector. També han de definir-se i difondre's les millors pràctiques en pimes, amb recurs a les tècniques més adequades, com el benchmarking o d'altres.
  
d) Elaboració d'indicadors comuns que conduïsquen al disseny dels instruments òptims per a promoure l'acció social en les empreses: etiquetes o marques, premis, o altres accions de reconeixement i promoció.
  
2. Accions que difonguen la normativa relativa a la contractació de persones discapacitades i que promoguen la seua aplicació per les empreses de la Comunitat Valenciana.
  
3. Realització d'accions específicament dirigides a dones empresàries, com a celebració de jornades, que promoguen la trobada i intercanvi d'experiències en matèria de RSC.
  
Sense perjuí de tot l'anterior, el Consell de Cambres mantindrà permanentment informada a la Conselleria d'Indústria, Comerç i Turisme i a la Conselleria de Benestar Social sobre tots els avanços normatius, projectes institucionals i iniciatives privades que es realitzen en la matèria, en l'àmbit de la Comunitat Valenciana, Espanya i la Unió Europea.
  
Quarta. Obligacions de la Conselleria de Benestar Social i de la Conselleria d'Indústria, Comerç i Turisme
  
Del present conveni marc no es deriven obligacions econòmiques. No obstant això, la Generalitat Valenciana, a través dels pressuposts anuals de la Conselleria de Benestar Social, i en funció de l'existència de línia de crèdit adequada i suficient en el capítol 4 del programa «Direcció i servicis generals» de cada exercici econòmic, dotarà per al compliment dels objectius previstos en el present conveni les corresponents línies de crèdit.
  
La Conselleria d'Indústria, Comerç i Turisme dins de les seues competències col·labora amb la Conselleria de Benestar Social i el Consell de Cambres de Comerç, Indústria i Navegació en el desenrotllament del present conveni.
  
Quinta. Obligacions del Consell de Cambres
  
El Consell de Cambres realitzarà la totalitat d'activitats acordades anualment per la Conselleria de Benestar Social; informarà puntualment del desenvolupament de les activitats i facilitarà tots els informes que se li sol·liciten.
  
Així mateix, el Consell haurà de justificar els gastos anuals en què ha incorregut per a la realització de les activitats previstes, en la forma que indique la Conselleria de Benestar Social.
  
Sexta. Comissió de Seguiment
  
Es constituirà una Comissió de Seguiment composta per quatre membres, dos per part de la Conselleria de Benestar Social, i dos per part del Consell de Cambres, designats respectivament per cada institució.
  
Esta Comissió de Seguiment realitzarà les funcions següents:
  
a) Proposar cada any a la Conselleria de Benestar Social les activitats que caldrà desenvolupar en el corresponent exercici a l'empara del present conveni, els terminis, l'estimació de gastos previstos, la seua forma de justificació i el programa de treball.
  
b) Realitzar el seguiment de les activitats i comprovar que s'ajusten en tots els termes a la legalitat vigent i al present conveni.
  
La comissió es reunirà sempre que ho sol·licite algun dels seus membres. Se sotmetran a ella totes les incidències que es generen de l'aplicació del present conveni.
  
Sèptima. Vigència i condicions
  
El present conveni estarà en vigor des de la data de la seua firma fins al 31 de desembre del 2007.
  
Anualment la Conselleria de Benestar Social fixarà les actuacions que caldrà realitzar, els terminis, el cost i la dotació pressupostària, així com possibles clàusules de penalització, sempre que el Consell de Cambres haja finalitzat i justificat convenientment el programa d'activitats de l'exercici anterior en tots els seus aspectes.
  
La Conselleria de Benestar Social podrà rescindir el present conveni en el cas d'incompliment de les clàusules previstes durant cada any de la seua vigència.
  
Octava. Naturalesa
  
El present conveni marc té naturalesa administrativa. Es regirà per les seues normes, en allò no previst, supletòriament, per la legislació i els principis de la contractació administrativa i els generals del dret.
  
Novena. Interpretació i aplicació
  
La Conselleria de Benestar Social, la Conselleria d'Indústria, Comerç i Turisme i el Consell de Cambres es comprometen a intentar resoldre de manera amistosa qualsevol dubte o conflicte que puga sorgir en la interpretació i aplicació d'este conveni.
  
En cas de no resoldre les discrepàncies, ambdós parts acorden el sotmetiment als tribunals de la juridiscció contenciosa administrativa.
  
I, en prova de la seua conformitat, les parts firmen el present document en quatre exemplars, al lloc i en la data indicats.
  
El conseller d'Indústria, Comerç i Turisme: Miguel Peralta Viñes.
  
La consellera de Benestar Social: Alicia de Miguel García.